
Spoštovani gospod Kobal!
To pismo pišem vam, gospod Benedikt, predvsem pa vašemu sinu, ki je ob našem včerajšnjem srečanju pri vas v Vrhpolju preprečil, da bi mi posodili (za preslikanje) kakšno fotografijo vaše leta 1949 umorjene matere Marije Kobal.

Od vas sem odšel zelo razočaran in na nek način celo jezen. Zakaj? Zato, ker je odnos, kot ga je pokazal predvsem vaš sin do svoje in naše skupne preteklosti (in posledično prihodnosti) zelo površinski, brez temeljnega občutja za resnico in pravico, prav tako brez temeljnega občutja za ponos. Ponos v tem smislu, da lahko jasno reče, da so komunisti s tem, ko so po krivem obtoževali, mučili in umorili njegovo babico, naredili zločin ter da o nedolžnosti svoje babice lahko tudi javno spregovori in glede tega vsakomur PONOSNO pogleda v oči. Z odnosom, ki ga je pokazal včeraj pred menoj, pa tega očitno žal ne zmore narediti. 

Njegove besede, s katerimi je preprečeval, da se o primeru umora njegove babice piše v javnosti, so izraz nekakšne previdnosti, sramu in morda celo preračunljivosti. Zakaj je potem dvakrat rekel očetu (sinu umorjene!), da on ne bo imel od tega (posojanja fotografij in objave) nič, potem pa še, da pa jaz od tega živim. Najprej, oče bi od tega imel veliko, saj bi lahko sebi in drugim povedal, da si prizadeva za resnico in pravico. Tudi prestano gorje in dolgotrajna bolečina bi bila do neke mere kompenzirana. Glede mene pa: O tovrstnih temah pišem že dolgo (25 let), predvsem pa zelo veliko. Toliko člankov, kot sem jih o slovenski polpretekli zgodovini napisal jaz, po letu 1990 ni napisal nihče. Napisal in izdal sem tudi pet knjig. Ali s tem služim, kot se je dalo razbrati tudi v podtonu? Nikakor ne. Večina tega mojega dela je narejenega iz čistih etičnih nagibov. Prav tistih, ki jih pri vnuku sramotno in okrutno umorjene Marije Kobal manjka. Dobro, pri meni so se ti etični nagibi imeli priložnost razviti ob mojem obsežnem in poglobljenem delu na tej tematiki, pri vnuku umorjene pa ne. Pa vendar, kot že rečeno, vsaj nek osnovni etični odnos do krivice in pravice bi tu moral imeti. 
Očetu je svetoval, naj ne da nobene fotografije »iz hiše«, torej za objavo, saj da gre za osebne stvari. Tudi to je sporno. On je mamo sicer imel, njegov oče pa ne, še huje, komunisti so mu jo zverinsko potolkli. Zato je oče tisti, ki prvi lahko o tem odloča. Oče, gospod Benedikt, se je tu držal sicer dobro. Dokler ni nastopil njegov sin.

S tem dejanjem je sin samo posredno pomagal morilcem mame svojega očeta. Ti so lahko srečni nad takšnim obnašanjem. Saj s tem zamolčana žrtev še drugič postaja zamolčana: najprej z umorom in potem šestdesetim letom molka, od tega je bilo več kot štirideset let strogo prisilnega. In zdaj še drugič, ko jo za naprej zamolčuje vnuk.
In zdaj najpomembnejše. Ob takšnem obnašanju bi zgodovinarji in novinarji bili »brez dela« oziroma zločini, nečlovečnost, laži in podobno bi ostajalo neraziskano, kar bi bila svojevrstna potuha zločincem, da lahko nemoteno delajo in tako živijo še naprej. Zato je delo zgodovinarjev in novinarjev zelo pomembno. S svojim odkrivanjem in javnim objavljanjem zločinov in nepravilnosti jemljemo veter iz jader tistemu, kar je v človeku narobe in kar ga vodi v zločinstvo.

Kakšen je pomen tovrstnih člankov? Opisujejo neko mikro dogajanje in na osnovi več takšnih opisov mikro dogajanj se potem pišejo splošnejše analize oz. zgodovine nekega časa ter okolja. To se počne v vsaki civilizirani družbi. Pri nas pa nekateri še vedno ždijo v okovih, ki so jim jih z indoktrinacijo nadeli levičarski nepridipravi.
To seveda tudi pomeni, da raziskovanja in javnega objavljanja tovrstnih zgodb ni mogoče ovirati. Splošni javni interes je tu izrazito nad t. i. zasebnim interesom.
Še dobro, da mi je gospod Benedikt, sin umorjene, povedal nekatere podatke. Tako sem si lahko veliko lažje ustvaril resničnejšo zgodbo o storjenem zločinstvu nad njegovo materjo Marijo Kobal. Če mi on (ob prisotnosti ostalih dveh bratov) tega ne bi omogočil, bi podatke moral zbirati drugje, od arhivov (sodba je v arhivu), sosedov, znancev in daljnih sorodnikov, pri njih pa so informacije, ki prispevajo k resnici, že bolj splošne in kaj hitro tudi napačne (saj so do njih prišle preko več ust, kar pomeni, da so lahko hitro izkrivljene). Verjetno si vnuk umorjene ne predstavlja raziskovanja in pisanja tako. Res je, da se verjetno s temi rečmi doslej ni srečal in se vanje poglabljal. Zato še enkrat: neprimerno bolje je, če mi informacije da najbližji sorodnik ubite osebe, kot pa ljudje izven tega kroga, kaj šele, če jih dobim le v arhivih, po možnosti celo samo iz besedila sodbe, kjer je resnica povsem izkrivljena, kot je to prav v primeru sodbe Marije Kobal šolski primer.
Torej, ali si vnuk umorjene Marije Kobal želi takšnega članka, napisanega na pomanjkljivih virih? Seveda ne, toda s svojim nepremišljenim in posledično neodgovornim obnašanjem bi kaj lahko bistveno prispeval k temu. Glede fotografij, ki so zelo pomembno identitetno in verodostojnostno sredstvo, kljub temu bo. Objavljeni prispevek namreč po njegovi »zaslugi« ne bo vseboval dokumentarnih fotografij umorjene osebe komunističnega zločinstva, kar bo precej zmanjšalo njegovo vrednost. Poleg tega sem za nameček primoran to v članku še omeniti, kar bo tako za članek (in mene kot njegovega avtorja), še bolj pa za krivca precej neugodno.

K sreči bo članek vsaj glede pisnega dela soliden, saj mi je njegov oče (sin umorjene) povedal bistvene podatke, da lahko zločinstvo nad Marijo Kobal opišem kolikor toliko stvarno.

Predvidevam, da vas bo marsikaj, kar sem zapisal v tem pismu, prizadelo. To nikakor ni bil moj namen. Zato se vam za prizadetost že vnaprej iskreno opravičujem. To pismo sem vam moral napisati, tudi zaradi višjih (nacionalnih in moralnih) interesov. Če ga ne bi napisal in vam ga poslal, bi to bila samo potuha nesprejemljivemu ravnanju vnuka umorjene Marije Kobal.

Kljub vsemu, gospod Benedikt Kobal, hvala vam za dragocene podatke, ki ste mi jih dali o svoji na tako krut način umorjeni mami in o neizmerni bolečini, ki ste jo morali doživljati.

Lepo vas pozdravljam!

Ljubljana, 6. junija 2010

Ivo Žajdela

